Pokuša li slovenska strana jednostrano implementirati arbitražnu odluku, hrvatska policija dužna je provoditi zakone i štititi državnu granicu, a ona je, s obzirom na to da ne priznajemo arbitražni pravorijek na crti sredine u Savudrijskoj vali.

Iako upućeni ističu kako je takav scenarij malo vjerojatan, kažu kako bi u tom slučaju Slovenija ostala kratkih rukava, jer se Hrvatska i na kopnu i na moru može bez problema oduprijeti svakom pokušaju nasilnog mijenjanja granice. U Savudrijskoj vali ovoga je časa najmanje šest policijskih brodova što je, kažu, itekako dovoljno za zaštitu morske granice.

Hrvatska od Slovenije očekuje da ne poseže za primjenom bilo kakvih jednostranih mjera

Ministarstvo vanjskih i europskih poslova ranije je danas diplomatskom notom pozvalo Sloveniju da se suzdrži od jednostrane provedbe mjera koje bi imale za cilj pokušaj promjene stanja na terenu, te na konstruktivan dijalog oko rješavanja pitanja granice.

"Ministarstvo vanjskih i europskih poslova posebno je naglasilo kako od slovenske strane, odnosno slovenskih tijela državne vlasti, očekuje da ne poseže za primjenom bilo kakvih jednostranih, pa i represivnih mjera i sredstava u pokušaju provedbe arbitražne odluke, te da se, najprije u interesu stanovnika obje države koje žive u pograničnim područjima, suzdrži od djelovanja koja bi mogla dovesti do incidenata i nepotrebnog podizanja napetosti", stoji u priopćenju Ministarstva.